钦定古今图书集成/理学汇编/文学典/第196卷 > 《上襄阳李愬仆射献唐雅诗启》前人
## 钦定古今图书集成/理学汇编/文学典/第196卷 > 《上襄阳李愬仆射献唐雅诗启》前人

宗元启：“昔周宣中兴，得其臣召虎，师出江、汉，以平淮
夷。故其《诗》曰：‘江汉之浒，王命召虎’。其卒章曰‘于周受
命，自召祖命’。以明虎者召公之孙，克承其先也。今天
子中兴而得阁下，亦出江、汉以平淮夷，克承于先西
平王，其事正。”䫫然而未有嗣大雅之说以布天下，以
施后代，岂圣唐之文雅，独后于周室哉？宗元身虽陷
败，而其论著往往不为世屈，意者殆不可自薄自匿，
以坠斯时，苟有辅万分之一，虽死不憾。谨撰《平淮夷
雅》二篇，斋沐上献，诚丑言淫声，不足以当金石，庶继
代洪烈，稗官里人，得采而歌之，不胜愤踊之至。轻黩
威重，战越交深。谨启。